Document ID: 32009R0511

KOMISIJAS REGULA (EK) Nr. 511/2009
(2009. gada 16. jūnijs),
ar ko atkāpjas no Regulas (EK) Nr. 793/2006 attiecībā uz minētās regulas 27. panta piemērošanu 2009. gadā Francijas aizjūras departamentos Gvadelupā un Martinikā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 30. janvāra Regulu (EK) Nr. 247/2006, ar ko ievieš īpašus pasākumus lauksaimniecības jomā attālākajiem Eiropas Savienības reģioniem (1), un jo īpaši tās 25. panta otro ievilkumu,
tā kā:
(1)
Komisijas 2006. gada 12. aprīļa Regulā (EK) Nr. 793/2006, ar kuru paredz atsevišķus sīki izstrādātus noteikumus par to, kā īstenot Padomes Regulu (EK) Nr. 247/2006, ar ko ievieš īpašus pasākumus lauksaimniecības jomā attālākajiem Eiropas Savienības reģioniem (2), konkrēti tās 27. pantā, ir paredzēti atbalsta apjoma samazinājumi, kurus piemēro novēlotas atbalsta pieteikuma iesniegšanas gadījumā.
(2)
Kopš 2009. gada sākuma Francijas aizjūras departamentus Gvadelupu un Martiniku vairāku nedēļu laikā skāra nopietns sociāls konflikts, kas apgrūtināja ekonomisko un administratīvo darbību. Konflikta laikā tika pārtraukta pasta darbība, turklāt visi tirgus dalībnieki saskārās ar lielām pārvietošanās grūtībām. Rezultātā vietējās iestādes praktiski nav varējušas saņemt un izskatīt atbalsta pieteikumu dokumentus, kuri attiecas uz vietējās produkcijas atbalstīšanas pasākumiem saskaņā ar programmu, ko Francija apstiprināja atbilstīgi Regulas (EK) Nr. 247/2006 24. panta 2. punktam. Regulas (EK) Nr. 793/2006 25. pantā noteiktā pieteikumu iesniegšanas termiņa (28. februāris) stingra ievērošana 2009. gadā izrādījās neiespējama šajos departamentos konstatēto traucējumu dēļ.
(3)
Šī situācija var ierobežot minēto departamentu lauksaimnieku tiesības saņemt visu atbalsta apjomu, kas tiem pienāktos normālos apstākļos.
(4)
Ņemot vērā šos ārkārtējos apstākļus, attiecībā uz 2009. gadu pieteikumiem, kas Francijas aizjūras departamentos Gvadelupā un Martinikā iesniegti līdz 2009. gada 31. martam, nevajadzētu piemērot nedz Regulas (EK) Nr. 793/2006 27. pantā paredzēto 1 % samazinājumu par katru nokavēto darbdienu, nedz arī pieteikuma noraidījumu.
(5)
Termiņa pārcelšana nedrīkst ietekmēt nedz Regulas (EK) Nr. 793/2006 III sadaļas III nodaļā paredzētos kontroles pasākumus, nedz arī minētās regulas 29. pantā noteiktā atbalsta maksājuma 30. jūnija termiņa ievērošanu.
(6)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 793/2006 27. panta, attiecībā uz 2009. gadu atbalsta pieteikumiem, kuri attiecas uz vietējās produkcijas atbalstīšanas pasākumiem un kuri Francijas aizjūras departamentos Gvadelupā un Martinikā iesniegti līdz 2009. gada 31. martam, nepiemēro minētajā pantā paredzēto atbalsta apjoma samazinājumu un pieteikuma noraidījumu.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 16. jūnijā

Labels: 10
18
19
6